Ericu950/Stoicheia-meter-silver huggingface dataset:
ἄικλον δ οὐ λέγουσιν οἱ Λάκωνες τὴν μετὰ τὸ δεῖπνον μοῖραν , ἀλλ οὐ δὲ τὰ διδόμενα τοῖς φιδίταις μετὰ τὸ δεῖπνον ·
ἄρτος γάρ ἐστι καὶ κρέας .
ἀλλ ἐπάικλα μὲν λέγεται ταῦτα , ὄντα οἷον ἐπιχορηγήματα τοῦ συντεταγμένου τοῖς φιδίταις ἀίκλου ·
παρὰ γὰρ τοῦτο οἶμαι τὴν φωνὴν πεποιῆσθαι .
καί ἐστιν ἡ παρασκευὴ τῶν λεγομένων ἐπαίκλων οὐχ ἁπλῆ , καθάπερ ὁ Πολέμων ὑπείληφεν , ἀλλὰ διττή ·
ἣν μὲν γὰρ τοῖς παισὶ παρέχουσι , πάνυ τις εὔκολός ἐστι καὶ εὐτελής ·
ἄλφιτα γάρ ἐστιν ἐλαίῳ δεδευμένα , ἅ φησι Νικοκλῆς ὁ Λάκων   κάπτειν αὐτοὺς μετὰ τὸ δεῖπνον ἐν φύλλοις δάφνης , παρὸ καὶ καμματίδας μὲν προσαγορεύεσθαι τὰ φύλλα , αὐτὰ δὲ τὰ ψαιστὰ κάμματα .
ὅτι δὲ ἔθος ἦν τοῖς πάλαι καὶ φύλλα δάφνης τραγηματίζεσθαι Καλλίας ἢ Διοκλῆς ἐν τοῖς Κύκλωψί φησιν οὕτως   ·
φυλλὰς ἡ δείπνων κατάλυσις ἥδε καθάπερ σχημάτων .
ἣν δ εἰς τὰ τῶν ἀνδρῶν φιδίτια κομίζουσι , σκευοποιεῖται ἔκ τινων ζῴων ὡρισμένων , παραχορηγοῦντος αὐτὰ τοῖς φιδίταις ἑνὸς τῶν εὐπορούντων , ἔσθ ὅτε δὲ καὶ πλειόνων .
ὁ δὲ Μόλπις καὶ ματτύην φησὶ προσαγορεύεσθαι τὰ ἐπάικλα .
περὶ δὲ τῶν ἐπαίκλων Περσαῖος ἐν τῇ Λακωνικῇ πολιτείᾳ οὑτωσὶ γράφει   ·
καὶ εὐθὺς τοὺς μὲν εὐπόρους ζημιοῖ εἰς ἐπάικλα ·
ταῦτα δέ ἐστιν μετὰ δεῖπνον τραγήματα ·
τοῖς δ ἀπόροις ἐπιτάττει κάλαμον ἢ στιβάδα ἢ φύλλα δάφνης φέρειν , ὅπως ἔχωσι τὰ ἐπάικλα κάπτειν μετὰ δεῖπνον ·
γίνεται γὰρ ἄλφιτα ἐλαίῳ ἐρραμένα .
τὸ δ ὅλον ὥσπερ πολίτευμά τι τοῦτο δὴ συνίσταται μικρόν .
καὶ γὰρ ὅντινα δεῖ πρῶτον κατακεῖσθαι ἢ δεύτερον ἢ ἐπὶ τοῦ σκιμποδίου καθῆσθαι , πάντα τοιαῦτα ποιοῦσιν εἰς ἐπάικλα .
τὰ ὅμοια ἱστορεῖ καὶ Διοσκουρίδης .
περὶ δὲ τῶν καμματίδων καὶ τῶν καμμάτων Νικοκλῆς οὕτως γράφει   ·
διακούσας δὲ πάντων ὁ ἔφορος ἤτοι ἀπέλυσεν ἢ κατεδίκασεν .
ὁ δὲ νικήσας ἐζημίωσεν ἐλαφρῶς ἤτοι κάμμασιν ἢ καμματίσιν .
ἐστὶ δὲ τὰ μὲν κάμματα ψαιστά , αἱ δὲ καμματίδες αἷς κάπτουσι τὰ ψαιστά .
περὶ δὲ τοῦ τῶν φιδιτίων δείπνου Δικαίαρχος τάδε ἱστορεῖ ἐν τῷ ἐπιγραφομένῳ Τριπολιτικῷ   ·
τὸ δεῖπνον πρῶτον μὲν ἑκάστῳ χωρὶς παρατιθέμενον καὶ πρὸς ἕτερον κοινωνίαν οὐδεμίαν ἔχον ·
εἶτα μᾶζαν μὲν ὅσην ἂν ἕκαστος ᾖ βουλόμενος , καὶ πιεῖν πάλιν ὅταν ᾖ θυμὸς ἑκάστῳ κώθων παρακείμενός ἐστιν .
ὄψον δὲ τ αὐτὸν ἀεί ποτε πᾶσίν ἐστιν , ὕειον κρέας ἑφθόν , ἐνίοτε δ οὐ δ οτιμενοῦν πλὴν ὄψον τι μικρὸν ἔχον σταθμὸν ὡς τέταρτον μάλιστα , καὶ παρὰ τοῦτο ἕτερον οὐδὲν πλὴν ὅ γε ἀπὸ τούτων ζωμὸς ἱκανὸς ὢν παρὰ πᾶν τὸ δεῖπνον ἅπαντας αὐτοὺς παραπέμπειν , κ ἂν ἄρα ἐλάα τις ἢ τυρὸς ἢ σῦκον , ἀλλὰ κ ἄν τι λάβωσιν ἐπιδόσιμον , ἰχθὺν ἢ λαγὼν ἢ φάτταν ἤ τι τοιοῦτον .
εἶτ ὀξέως ἤδη δεδειπνηκόσιν ὕστερα περιφέρεται ταῦτα τὰ ἐπάικλα καλούμενα .
συμφέρει δ ἕκαστος εἰς τὸ φιδίτιον ἀλφίτων μὲν ὡς τρία μάλιστα ἡμιμέδιμνα Ἀττικά , οἴνου δὲ χοεῖς ἕνδεκά τινας ἢ δώδεκα , παρὰ δὲ ταῦτα τυροῦ σταθμόν τινα καὶ σύκων , ἔτι δὲ εἰς ὀψωνίαν περὶ δέκα τινὰς Αἰγιναίους ὀβολούς .
σφαῖρος δ ἐν τρίτῳ Λακωνικῆς πολιτείας γράφει   ·
φέρουσι δὲ καὶ ἐπάικλα αὐτοῖς οἱ φιδίται ·
καὶ τῶν μὲν ἀγρευομένων ὑφ αὑτῶν ἐνίοτε οἱ πολλοί , οὐ μὴν ἀλλ οἵ γε πλούσιοι καὶ ἄρτον καὶ ὧν ἂν ὥρα ἐκ τῶν ἀγρῶν ὅσον εἰς αὐτὴν τὴν συνουσίαν , νομίζοντες καὶ τὸ πλείονα τῶν ἱκανῶν παρασκευάζειν περιττὸν εἶναι , μὴ μέλλοντά γε προσφέρεσθαι .
μόλπις δέ φησι   ·
μετὰ δὲ τὸ δεῖπνον εἴωθεν ἀεί τι παρά τινος κομίζεσθαι , ἐνίοτε δὲ καὶ παρὰ πλειόνων , παρ αὐτοῖς κατ οἶκον ἠρτυμένη ματτύη , ὃ καλοῦσιν ἐπάικλον .
τῶν δὲ κομιζομένων οὐδεὶς οὐθὲν ἀγοράσας εἴωθεν φέρειν ·
οὔ τε γὰρ ἡδονῆς οὐ δ ἀκρασίας γαστρὸς οὕνεκεν κομίζουσιν , ἀλλὰ τῆς αὑτῶν ἀρετῆς ἀπόδειξιν τῆς κατὰ τὴν θήραν ποιούμενοι .
πολλοὶ δὲ καὶ ποίμνια αὐτῶν τρέφοντες ἀφθόνως μεταδιδόασι τῶν ἐκγόνων .
ἐστὶ δ ἡ ματτύα φάτται , χῆνες , τρυγόνες , κίχλαι , κόσσυφοι , λαγῴ , ἄρνες , ἔριφοι .
οἱ δὲ μάγειροι σημαίνουσι τοὺς ἀεί τι κομίζοντας εἰς μέσον , ἵνα πάντες εἰδῶσι τὴν τῆς θήρας φιλοπονίαν καὶ τὴν εἰς αὐτοὺς ἐκτένειαν .
δημήτριος δ ὁ Σκήψιος ἐν τῷ αʹ τοῦ Τρωικοῦ διακόσμου   τὴν τῶν Καρνείων φησὶν ἑορτὴν παρὰ Λακεδαιμονίοις μίμημα εἶναι στρατιωτικῆς ἀγωγῆς .
τόπους μὲν γὰρ εἶναι θʹ τῷ ἀριθμῷ , σκιάδες δὲ οὗτοι καλοῦνται σκηναῖς ἔχοντες παραπλήσιόν τι ·
καὶ ἐννέα καθ ἕκαστον ἄνδρες δειπνοῦσι , πάντα τε ἀπὸ κηρύγματος πράσσεται , ἔχει τε ἑκάστη σκιὰς φρατρίας τρεῖς καὶ γίνεται ἡ τῶν Καρνείων ἑορτὴ ἐπὶ ἡμέρας θʹ .
τὴν δὲ τῆς διαίτης τῆς τοιαύτης σκληρότητα ὕστερον καταλύσαντες οἱ Λάκωνες ἐξώκειλαν εἰς τρυφήν .
φύλαρχος γοῦν ἐν τῇ εʹ καὶ κʹ τῶν ἱστοριῶν τάδε γράφει περὶ αὐτῶν   ·
Λακεδαιμόνιοι εἰς μὲν τὰ φιδίτια οὐκ ἤρχοντο κατὰ τὸ πάτριον ἔθος ·
ὅτε δὲ καὶ παραγένοιντο , μικρὰ συμπεριενεχθεῖσι νόμου χάριν παρεσκευάζετο καὶ πάλιν αὐτοῖς στρωμναί τε τοῖς μεγέθεσιν οὕτως ἐξησκημέναι πολυτελῶς καὶ τῇ ποικιλίᾳ διαφόρως ὥστε τῶν ξένων ἐνίους τῶν παραληφθέντων ὀκνεῖν τὸν ἀγκῶνα ἐπὶ τὰ προσκεφάλαια ἐρείδειν .
οἱ δὲ πρότερον ἐπὶ τοῦ κλιντηρίου ψιλοῦ διακαρτεροῦντες παρ ὅλην τὴν συνουσίαν , ὅτε τὸν ἀγκῶνα ἅπαξ ἐρείσειαν . . . .
εἰς δὲ τὴν προειρημένην τρυφὴν ἦλθον ποτηρίων τ ἐκθέσεις πολλῶν καὶ βρωμάτων παντοδαπῶς πεποιημένων παραθέσεις , ἔτι δὲ μύρων ἐξηλλαγμένων , ὡς δ αὕτως οἴνων καὶ τραγημάτων .
καὶ τούτων ἦρξαν οἱ μικρὸν πρὸ Κλεομένους βασιλεύσαντες Ἄρευς καὶ Ἀκρότατος αὐλικὴν ἐξουσίαν ζηλώσαντες ·
οὓς τοσοῦτον αὖθις ὑπερῆράν τινες τῶν ἰδιωτῶν τῶν ἐν Σπάρτῃ γενομένων κατ ἐκεῖνον τὸν χρόνον τῇ πολυτελείᾳ τῇ καθ αὑτούς , ὥστε δοκεῖν τὸν Ἄρεα καὶ τὸν Ἀκρότατον εὐτελείᾳ πάντας ὑπερβεβληκέναι τοὺς ἀφελεστάτους τῶν πρότερον .
κλεομένης δὲ πολὺ διενέγκας τῷ τε συνιδεῖν πράγματα καίτοι νέος ὢν . . .
καὶ κατὰ τὴν δίαιταν ἀφελέστατος γέγονεν .
ἤδη γὰρ τηλικούτων πραγμάτων ἡγούμενος ἔμφασιν τοῖς παραλαμβανομένοις πρὸς τὴν θυσίαν ἐποίει , διότι τὰ παρὰ ἐκείνοις τῶν παρ αὐτὸν οὐδὲν καταδεέστερον εἴη παρασκευαζόμενα .
πολλῶν δὲ πρεσβειῶν παραγινομένων πρὸς αὐτὸν οὐδέποτε ἐνωρίστερον τοῦ κατειθισμένου συνῆγεν καιροῦ πεντακλίνου τε διεστρώννυτο οὐδέποτε πλεῖον ·
ὅτε δὲ μὴ παρείη πρεσβεία , τρίκλινον .
καὶ πρόσταγμα οὐκ ἐγίνετο δι ἐδεάτρου τίς εἵσεται καὶ κατακλιθήσεται πρῶτος , ἀλλ ὁ πρεσβύτατος ἡγεῖτο ἐπὶ τὰς κλίνας , εἰ μή τιν αὐτὸς προσκαλέσαιτο .
κατελαμβάνετο δὲ ἐπὶ τὸ πολὺ μετὰ τοῦ ἀδελφοῦ κατακείμενος ἢ μετά τινος τῶν ἡλικιωτῶν .
ἐπί τε τῷ τρίποδι ψυκτὴρ χαλκοῦς ἐπέκειτο καὶ κάδος καὶ σκαφίον ἀργυροῦν δύο κοτύλας χωροῦν καὶ κύαθος , ἡ δ ἐπίχυσις χαλκῆ .
πιεῖν δὲ οὐ προσεφέρετο , εἰ μή τις αἰτήσειεν ·
ἐδίδοτο δὲ κύαθος εἷς πρὸ τοῦ δείπνου , αὐτῷ δὲ πολὺ πρώτῳ ·
καὶ ὅτε προσνεύσειεν ἐκεῖνος , οὕτως ᾔτουν καὶ οἱ λοιποί .
τὰ δὲ παρατιθέμενα ἐπὶ μὲν τραπεζίου ἦν τοῦ τυχόντος , τὰ δὲ λοιπὰ ὥστε μή θ ὑπεραίρειν μή τ ἐλλείπειν , ἀλλ ἱκανὰ ἅπασι γίνεσθαι καὶ μὴ προσδεῖσθαι τοὺς παρόντας .
οὔ τε γὰρ οὕτως ᾤετο δεῖν ὥσπερ ἐν τοῖς φιδιτίοις δέχεσθαι ζωμῷ καὶ κρεᾳδίοις ἀφελῶς οὔ τε πάλιν οὕτως ὑπερτείνειν ὡς εἰς τὸ μηθὲν δαπανᾶν , ὑπερβάλλοντα τὸ σύμμετρον τῆς διαίτης .
τὸ μὲν γὰρ ἀνελεύθερον ἐνόμιζε , τὸ δ ὑπερήφανον .
ὁ δ οἶνος ἦν μικρῷ βελτίων , ὅτε παρείησάν τινες .
ἐπεὶ δὲ δειπνήσειαν , ἐσιώπων πάντες , ὅ τε παῖς ἐφειστήκει κεκραμένον ἔχων τὸ ποτὸν καὶ τῷ αἰτοῦντι προσέφερε .
τὸν αὐτὸν δὲ τρόπον καὶ μετὰ τὸ δεῖπνον οὐ πλεῖον ἐδίδοτο δύο κυάθων καὶ τοῦτο προσνεύσαντι προσεφέρετο .
ἀκρόαμα δὲ οὐδὲν οὐδέποτε παρεισεπορεύετο , διετέλει δ αὐτὸς προσομιλῶν πρὸς ἕκαστον καὶ πάντας ἐκκαλούμενος εἰς τὸ τὰ μὲν ἀκούειν , τὰ δὲ λέγειν αὐτούς , ὥστε τεθηρευμένους ἀποτρέχειν ἅπαντας .
διακωμῳδῶν δ Ἀντιφάνης τὰ Λακωνικὰ δεῖπνα ἐν τῷ ἐπιγραφομένῳ δράματι Ἄρχων φησὶν οὕτως   ·
ἐν Λακεδαίμονι γέγονας ·
ἐκείνων τῶν νόμων μεθεκτέον ἐστίν .
βάδιζ ἐπὶ δεῖπνον εἰς τὰ φιδίτια ·
ἀπόλαυε τοῦ ζωμοῦ , φόρει τοὺς βύστακας μὴ καταφρόνει μη δ ἕτερ  ἐπιζήτει καλά ·
ἐν τοῖς δ ἐκείνων ἔθεσιν ἴσθ ἀρχαικός .
περὶ δὲ τῶν Κρητικῶν συσσιτίων Δωσιάδας ἱστορῶν ἐν τῇ δʹ τῶν Κρητικῶν γράφει οὕτως   ·
οἱ δὲ Λύττιοι συνάγουσι μὲν τὰ κοινὰ συσσίτια οὕτως .
ἕκαστος τῶν γινομένων καρπῶν ἀναφέρει τὴν δεκάτην εἰς τὴν ἑταιρίαν καὶ τὰς τῆς πόλεως προσόδους , ἃς διανέμουσιν οἱ προεστηκότες τῆς πόλεως εἰς τοὺς ἑκάστων οἴκους .
τῶν δὲ δούλων ἕκαστος Αἰγιναῖον φέρει στατῆρα κατὰ κεφαλήν .
διῄρηνται δ οἱ πολῖται πάντες καθ ἑταιρίας , καλοῦσι δὲ ταύτας ἀνδρεῖα .
τὴν δὲ ἐπιμέλειαν ἔχει τοῦ συσσιτίου γυνὴ τρεῖς ἢ τέτταρας τῶν δημοτικῶν προσειληφυῖα πρὸς τὰς ὑπηρεσίας .
ἑκάστῳ δ αὐτῶν ἀκολουθοῦσι δύο θεράποντες ξυλοφόροι ·
καλοῦσι δ αὐτοὺς καλοφόρους .
εἰσὶ δὲ πανταχοῦ κατὰ τὴν Κρήτην οἶκοι δύο ταῖς συσσιτίαις , ὧν τὸν μὲν καλοῦσιν ἀνδρεῖον , τὸν δ ἄλλον ἐν ᾧ τοὺς ξένους κοιμίζουσι κοιμητήριον προσαγορεύουσι .
κατὰ δὲ τὸν συσσιτικὸν οἶκον πρῶτον μὲν κεῖνται δύο τράπεζαι ξενικαὶ καλούμεναι , αἷς προσκαθίζουσι τῶν ξένων οἱ παρόντες ·
ἑξῆς δ εἰσὶν αἱ τῶν ἄλλων .
παρατίθεται δὲ τῶν παρόντων ἴσον μέρος ἑκάστῳ ·
τοῖς δὲ νεωτέροις ἥμισυ δίδοται κρέως , τῶν δ ἄλλων οὐθενὸς ἅπτονται .
εἶτα ποτήριον ἐν ἑκάστῃ τραπέζῃ παρατίθεται κεκραμένον ὑδαρῶς ·
τοῦτο κοινῇ πάντες πίνουσιν οἱ κατὰ τὴν κοινὴν τράπεζαν , καὶ δειπνήσασιν ἄλλο παρατίθεται .
τοῖς δὲ παισὶ κοινὸς κέκραται κρατήρ .
τοῖς δὲ πρεσβυτέροις ἐὰν βούλωνται πλεῖον πιεῖν ἐξουσία δέδοται .
ἀπὸ δὲ τῆς τραπέζης τὰ βέλτιστα τῶν παρακειμένων ἡ προεστηκυῖα τῆς συσσιτίας γυνὴ φανερῶς ἀφαιροῦσα παρατίθησι τοῖς κατὰ πόλεμον ἢ κατὰ σύνεσιν δεδοξασμένοις .
ἀπὸ δὲ τοῦ δείπνου πρῶτον μὲν εἰώθασι βουλεύεσθαι περὶ τῶν κοινῶν , εἶτα μετὰ ταῦτα μέμνηνται τῶν κατὰ πόλεμον πράξεων καὶ τοὺς γενομένους ἄνδρας ἀγαθοὺς ἐπαινοῦσι , προτρεπόμενοι τοὺς νεωτέρους εἰς ἀνδραγαθίαν .
πυργίων δ ἐν τρίτῳ Κρητικῶν Νομίμων    ἐν τοῖς συσσιτίοις , φησίν , οἱ Κρῆτες καθήμενοι συσσιτοῦσι ·
καὶ ὅτι οἱ νεώτατοι αὐτῶν ἐφεστᾶσι διακονοῦντες ·
καὶ ὅτι μετ εὐφημίας σπείσαντες τοῖς θεοῖς μερίζουσι τῶν παρατιθεμένων ἅπασι ·
ἀπονέμουσι δὲ καὶ τοῖς υἱοῖς κατὰ τὸν θᾶκον τὸν τοῦ πατρὸς ὑφιζάνουσιν ἐξ ἡμισείας τῶν τοῖς ἀνδράσι παρατιθεμένων .
τοὺς δ ὀρφανοὺς ἰσομερεῖς εἶναι ·
παρατίθεται δ αὐτοῖς ἀβαμβάκευτα τῇ κράσει καθ ἕκαστα τῶν νενομισμένων .
ἦσαν δὲ καὶ ξενικοὶ θᾶκοι καὶ τράπεζα τρίτη δεξιᾶς εἰσιόντων εἰς τὰ ἀνδρεῖα , ἣν Ξενίου τε Διὸς ξενίαν τε προσηγόρευον .
ἡρόδοτος δὲ συγκρίνων τὰ τῶν Ἑλλήνων συμπόσια πρὸς τὰ παρὰ Πέρσαις φησίν   ·
ἡμέρην δὲ Πέρσαι ἁπασέων μάλιστα ἐκείνην τιμᾶν νομίζουσι τῇ ἕκαστος ἐγένετο .
ἐν ταύτῃ δὲ πλέω δαῖτα τῶν ἄλλων δικαιεῦσι προτίθεσθαι ·
ἐν τῇ οἱ εὐδαίμονες αὐτῶν βοῦν καὶ ὄνον καὶ ἵππον καὶ κάμηλον προτιθέαται ὅλους ὀπτοὺς ἐν καμίνοις ·
οἱ δὲ πένητες αὐτῶν τὰ λεπτὰ τῶν προβάτων προτίθενται .
σίτοισί τε ὀλίγοισι χρέονται , ἐπιφορήμασι δὲ πολλοῖσι καὶ οὐκ ἁλέσι .
καὶ διὰ τοῦτό φασι Πέρσαι τοὺς Ἕλληνας σιτεομένους πεινῶντας παύεσθαι , ὅτι σφίσιν ἀπὸ δείπνου παραφορέεται οὐδὲν λόγου ἄξιον ·
εἰ δέ τι παραφέροιτο , ἐσθίοντας ἂν οὐ παύεσθαι .
οἴνῳ δὲ κάρτα προσκέαται ·
καί σφιν οὐκ ἐμέσαι ἔξεστιν , οὐκ οὐρῆσαι ἀντίον ἄλλου .
ταῦτα μέν νυν οὕτω φυλάσσεται .
μεθυσκόμενοι δὲ εἰώθασι βουλεύεσθαι τὰ σπουδαιότατα τῶν πρηγμάτων ·
τὸ δ ἂν ἅδῃ σφίσι βουλευομένοισι , τοῦτο τῇ ὑστεραίῃ νήφουσι προτιθεῖ ὁ στεγέαρχος ἐν τοῦ ἂν ἐόντες βουλεύωνται .
καὶ ἢν μὲν ἅδῃ καὶ νήφουσι , χρέονται αὐτῷ ·
εἰ δὲ μή , μετιεῖσιν .
τὰ δ ἂν νήφοντες προβουλεύσωνται , μεθυσκόμενοι ἐπιδιαγινώσκουσι .
περὶ δὲ τῆς τρυφῆς τῶν ἐν Πέρσαις βασιλέων Ξενοφῶν ἐν Ἀγησιλάῳ   οὕτω γράφει ·
τῷ μὲν γὰρ Πέρσῃ πᾶσαν γῆν περιέρχονται μαστεύοντες τί ἂν ἡδέως πίοι , μυρίοι δὲ τεχνῶνται τί ἂν ἡδέως φάγοι ·
ὅπως γε μὴν καταδάρθοι οὐ δ ἂν εἴποι τις ὅσα πραγματεύονται .
ἀγησίλαος δὲ διὰ τὸ φιλόπονος εἶναι πᾶν μὲν τὸ παρὸν ἡδέως ἔπινε , πᾶν δὲ τὸ συντυχὸν ἡδέως ἤσθιεν ·
εἰς δὲ τὸ ἀσμένως κοιμηθῆναι πᾶς τόπος ἱκανὸς ἦν αὐτῷ .
ἐν δὲ τῷ Ἱέρωνι ἐπιγραφομένῳ λέγων περὶ τῶν τοῖς τυράννοις παρασκευαζομένων καὶ τῶν τοῖς ἰδιώταις εἰς τροφάς φησιν οὕτως   ·
καὶ οἶδά γε , ἔφη , ὦ Σιμωνίδη , ὅτι τούτῳ κρίνουσιν οἱ πλεῖστοι ἥδιον ἡμᾶς καὶ πίνειν καὶ ἐσθίειν τῶν ἰδιωτῶν ὅτι δοκοῦσι καὶ αὐτοὶ ἥδιον ἂν δειπνῆσαι τὸ ἡμῖν παρατιθέμενον δεῖπνον ἢ τὸ ἑαυτοῖς .
τὸ γὰρ τὰ εἰωθότα ὑπερβάλλον , τοῦτο παρέχει τὰς ἡδονάς .
διὸ καὶ πάντες ἄνθρωποι ἡδέως προσδέχονται τὰς ἑορτὰς πλὴν οἱ τύραννοι .
ἔκπλεῳ γὰρ αὐτοῖς ἀεὶ παρεσκευασμέναι οὐδεμίαν ἐν ταῖς ἑορταῖς ἐπίδοσιν ἔχουσιν αὐτῶν αἱ τράπεζαι ·
ὥστε ταύτῃ πρῶτον τῇ εὐφροσύνῃ τῆς ἐλπίδος μειονεκτοῦσι τῶν ἰδιωτῶν .
ἔπειτα , ἔφη , ἐκεῖνο εὖ οἶδα ὅτι καὶ σὺ ἔμπειρος εἶ , ὅτι ὅσῳ ἂν πλείω τις παραθῆται τὰ περιττὰ τῶν ἱκανῶν , τοσούτῳ καὶ θᾶσσον κόρος ἐμπίπτει τῆς ἐδωδῆς .
ὥστε καὶ τῷ χρόνῳ τῆς ἡδονῆς μειονεκτεῖ ὁ παρατιθέμενος πολλὰ τῶν μετρίως διαιτωμένων .
ἀλλὰ ναὶ μὰ Δία , ἔφη ὁ Σιμωνίδης , ὅσον ἂν χρόνον ἡ ψυχὴ προσίηται , τοῦτον πολὺ μᾶλλον ἥδονται οἱ ταῖς πολυτελεστέραις παρασκευαῖς τρεφόμενοι τῶν τὰ εὐτελέστερα παρατιθεμένων .
θεόφραστος δ ἐν τῷ πρὸς Κάσανδρον περὶ βασιλείας  εἰ γνήσιον τὸ σύγγραμμα ·
πολλοὶ γὰρ αὐτό φασιν εἶναι Σωσιβίου , εἰς ὃν Καλλίμαχος ὁ ποιητὴς ἐπίνικον ἐλεγειακὸν ἐποίησεν  τοὺς Περσῶν φησι   βασιλεῖς ὑπὸ τρυφῆς προκηρύττειν τοῖς ἐφευρίσκουσί τινα καινὴν ἡδονὴν ἀργυρίου πλῆθος .
θεόπομπος δ ἐν τῇ τριακοστῇ καὶ πέμπτῃ τῶν ἱστοριῶν   τὸν Παφλαγόνων φησὶ βασιλέα Θῦν ἑκατὸν πάντα παρατίθεσθαι δειπνοῦντα ἐπὶ τὴν τράπεζαν ἀπὸ βοῶν ἀρξάμενον ·
καὶ ἀναχθέντα αἰχμάλωτον ὡς βασιλέα καὶ ἐν φυλακῇ ὄντα πάλιν τὰ αὐτὰ παρατίθεσθαι ζῶντα λαμπρῶς .
διὸ καὶ ἀκούσαντα Ἀρταξέρξην εἰπεῖν ὅτι οὕτως αὑτῷ δοκοίη ζῆν ὡς ταχέως ἀπολούμενος .
ὁ δ αὐτὸς Θεόπομπος ἐν τῇ τεσσαρεσκαιδεκάτῃ τῶν Φιλιππικῶν    ὅταν , φησί , βασιλεὺς εἴς τινας ἀφίκηται τῶν ἀρχομένων , εἰς τὸ δεῖπνον αὐτοῦ δαπανᾶσθαι εἴκοσι τάλαντα , ποτὲ δὲ καὶ τριάκοντα ·
οἳ δὲ καὶ πολὺ πλείω δαπανῶσιν .
ἑκάσταις γὰρ τῶν πόλεων κατὰ τὸ μέγεθος ὥσπερ ὁ φόρος καὶ τὸ δεῖπνον ἐκ παλαιοῦ τεταγμένον ἐστίν .
ἡρακλείδης δ ὁ Κυμαῖος ὁ τὰ Περσικὰ συγγράψας ἐν τῷ δευτέρῳ τῶν ἐπιγραφομένων Παρασκευαστικῶν    καὶ οἱ θεραπεύοντες , φησί , τοὺς Περσῶν βασιλεῖς δειπνοῦντας ἅπαντες λελουμένοι διακονοῦσιν ἐσθῆτας καλὰς ἔχοντες καὶ διατρίβουσι σχεδὸν τὸ ἥμισυ τῆς ἡμέρας περὶ τὸ δεῖπνον .
τῶν δὲ τοῦ βασιλέως συνδείπνων οἳ μὲν ἔξω δειπνοῦσιν , οὓς καὶ ὁρᾶν ἔξεστι παντὶ τῷ βουλομένῳ , οἳ δὲ εἴσω μετὰ βασιλέως .
καὶ οὗτοι δὲ οὐ συνδειπνοῦσιν αὐτῷ , ἀλλ ἔστιν οἰκήματα δύο καταντικρὺ ἀλλήλων , ἐν ᾧ θ ὁ βασιλεὺς τὸ ἄριστον ποιεῖται καὶ ἐν ᾧ οἱ σύνδειπνοι ·
καὶ ὁ βασιλεὺς ἐκείνους ὁρᾷ διὰ τοῦ παρακαλύμματος τοῦ ἐπὶ τῇ θύρᾳ , ἐκεῖνοι δ αὐτὸν οὐχ ὁρῶσιν .
ἐνίοτε μέντοι ἐπειδὰν ἑορτὴ ᾖ , ἐν ἑνὶ οἰκήματι ἅπαντες δειπνοῦσιν , ἐν ᾧ καὶ ὁ βασιλεύς , ἐν τῷ μεγάλῳ .
ὅταν δὲ βασιλεὺς πότον ποιῆται , ποιεῖται δὲ πολλάκις , συμπόται αὐτῷ εἰσιν ὡς μάλιστα δώδεκα .
καὶ ὅταν δειπνήσωσιν , ὅ τε βασιλεὺς αὐτὸς καθ ἑαυτὸν καὶ οἱ σύνδειπνοι , καλεῖ τοὺς συμπότας τούτους τις τῶν εὐνούχων .
καὶ ὅταν εἰσέλθωσι συμπίνουσιν μετ αὐτοῦ , οὐ τὸν αὐτὸν οἶνον κ ἀκεῖνοι , καὶ οἳ μὲν χαμαὶ καθήμενοι , ὃ δ ἐπὶ κλίνης χρυσόποδος κατακείμενος ·
καὶ ὑπερμεθυσθέντες ἀπέρχονται .
τὰ δὲ πλεῖστα ὁ βασιλεὺς μόνος ἀριστᾷ καὶ δειπνεῖ .
ἐνίοτε δὲ καὶ ἡ γυνὴ αὐτῷ συνδειπνεῖ καὶ τῶν υἱῶν ἔνιοι .
καὶ παρὰ τὸ δεῖπνον ᾄδουσί τε καὶ ψάλλουσιν αἱ παλλακαὶ αὐτῷ , καὶ μία μὲν ἐξάρχει , αἱ δὲ ἄλλαι ἁθρόως ᾄδουσι .
τὸ δὲ δεῖπνον , φησί , τὸ βασιλέως καλούμενον ἀκούσαντι μὲν δόξει μεγαλοπρεπὲς εἶναι , ἐξεταζόμενον δὲ φανεῖται οἰκονομικῶς καὶ ἀκριβῶς συντεταγμένον καὶ τοῖς ἄλλοις Πέρσαις τοῖς ἐν δυναστείᾳ οὖσι κατὰ τὸν αὐτὸν τρόπον .
ἐστὶ μὲν γὰρ τῷ βασιλεῖ χίλια ἱερεῖα τῆς ἡμέρας κατακοπτόμενα ·
τούτων δ εἰσὶ καὶ ἵπποι καὶ κάμηλοι καὶ βόες καὶ ὄνοι καὶ ἔλαφοι καὶ τὰ πλεῖστα πρόβατα ·
πολλοὶ δὲ καὶ ὄρνιθες ἀναλίσκονται , οἵ τε στρουθοὶ οἱ Ἀράβιοι  ἐστὶν δὲ τὸ ζῷον μέγα  καὶ χῆνες καὶ ἀλεκτρυόνες .
καὶ μέτρια μὲν αὐτῶν παρατίθεται ἑκάστῳ τῶν συνδείπνων τοῦ βασιλέως , καὶ ἀποφέρεται ἕκαστος αὐτῶν ὅ τι ἂν καταλίπηται ἐπὶ τῷ ἀρίστῳ .
τὰ δὲ πλεῖστα τούτων τῶν ἱερείων καὶ τῶν σιτίων οὓς τρέφει βασιλεὺς τῶν τε δορυφόρων καὶ τῶν πελταστῶν , τούτοις ἐκφέρεται εἰς τὴν αὐλήν ·
οὗ ἡμιδεῆ ἅπαντα μερίδας ποιήσαντες τῶν κρεῶν καὶ τῶν ἄρτων ἴσας διαιροῦνται .
ὥσπερ δὲ οἱ μισθοφόροι ἐν τῇ Ἑλλάδι μισθὸν ἀργύριον λαμβάνουσιν , οὕτως οὗτοι τὰ σιτία παρὰ τοῦ βασιλέως εἰς ὑπόλογον λαμβάνουσιν .
οὕτω δὲ καὶ παρὰ τοῖς ἄλλοις Πέρσαις τοῖς ἐν δυναστείᾳ οὖσιν ἁθρόα πάντα τὰ σιτία ἐπὶ τὴν τράπεζαν , παρατίθεται ·
ἐπειδὰν δὲ οἱ σύνδειπνοι δειπνήσωσι , τῶν ἀπὸ τῆς τραπέζης καταλειπομένων  καταλείπεται δὲ τὰ πλεῖστα κρέα καὶ ἄρτοι  ὁ τῆς τραπέζης ἐπιμελούμενος δίδωσιν ἑκάστῳ τῶν οἰκετῶν , καὶ ταῦτα λαβὼν τὴν καθ ἡμέραν ἔχει τροφήν .
παρὰ γὰρ τὸν βασιλέα φοιτῶσιν οἱ ἐντιμότατοι τῶν συνδείπνων ἐπὶ τὸ ἄριστον μόνον διὰ τὸ παρῃτῆσθαι , ἵνα μὴ δὶς πορεύωνται , ἀλλὰ καὶ αὐτοὶ τοὺς συνδείπνους ὑποδέχωνται .
ἡρόδοτος δέ φησιν ἐν τῇ ζʹ   ὡς οἱ ὑποδεχόμενοι Ἑλλήνων τὸν βασιλέα καὶ δειπνίζοντες Ξέρξην ἐς πᾶν κακοῦ ἀφίκοντο οὕτως ὥστε ἐκ τῶν οἴκων ἀνάστατοι ἐγίνοντο ·
ὅκου Θασίοισιν ὑπὲρ τῶν ἐν τῇ ἠπείρῳ πολίων τῶν σφετέρων δεξαμένοις τὴν Ξέρξεω στρατιὰν καὶ δειπνίσασι τετρακόσια τάλαντα ἀργυρίου Ἀντίπατρος τῶν ἀστῶν ἀνὴρ δόκιμοσ ἐδαπάνησε ·
καὶ γὰρ ἐκπώματα ἀργυρᾶ καὶ χρυσᾶ καὶ κρατῆρας παρετίθεντο , καὶ ταῦτα μετὰ τὸ δεῖπνον . . . .
εἰ δὲ Ξέρξης δὶς ἐσιτέετο μεταλαμβάνων καὶ ἄριστον , ἀνάστατοι ἂν ἐγεγόνεσαν αἱ πόλεις .
καὶ ἐν τῇ θʹ δὲ τῶν ἱστοριῶν φησι   ·
βασιλήιον δεῖπνον βασιλεὺς προτίθεται .
τοῦτο δὲ παρασκευάζεται ἅπαξ τοῦ ἐνιαυτοῦ ἐν ἡμέρῃ τῇ ἐγένετο ὁ βασιλεύς .
οὔνομα δὲ τῷ δείπνῳ Περσιστὶ μὲν τυκτά , Ἑλληνιστὶ δὲ τέλειον .
τότε καὶ τὴν κεφαλὴν σμᾶται μοῦνον καὶ Πέρσαις δωρέεται .
ὁ δὲ μέγας Ἀλέξανδρος δειπνῶν ἑκάστοτε μετὰ τῶν φίλων , ὡς ἱστορεῖ Ἔφιππος ὁ Ὀλύνθιος ἐν τῷ περὶ τῆς Ἀλεξάνδρου καὶ Ἡφαιστίωνος μεταλλαγῆς   , ἀνήλισκε τῆς ἡμέρας μνᾶς ἑκατόν , δειπνούντων ἴσως ἑξήκοντα ἢ ἑβδομήκοντα φίλων .
ὁ δὲ Περσῶν βασιλεύς , ὥς φησι Κτησίας   καὶ Δίνων ἐν τοῖς Περσικοῖς   , ἐδείπνει μὲν μετὰ ἀνδρῶν μυρίων πεντακισχιλίων , καὶ ἀνηλίσκετο εἰς τὸ δεῖπνον τάλαντα τετρακόσια .
γίνεται δὲ ταῦτα Ἰταλικοῦ νομίσματος ἐν μυριάσι διακοσίαις τεσσαράκοντα , αὗται δὲ εἰς μυρίους πεντακισχιλίους μεριζόμεναι ἑκάστῳ ἀνδρὶ γίνονται ἀνὰ ἑκατὸν ἑξήκοντα Ἰταλικοῦ νομίσματος .
ὥστ εἰς ἴσον καθίστασθαι τῷ τοῦ Ἀλεξάνδρου ἀναλώματι ·
ἑκατὸν γὰρ μνᾶς ἀνήλισκεν , ὡς ὁ Ἔφιππος ἱστόρησε .
μένανδρος δ ἐν Μέθῃ τοῦ μεγίστου δείπνου δαπάνημα τάλαντον τίθησι λέγων οὕτως   ·
εἶτ  οὐχ ὅμοια πράττομεν καὶ θύομεν ·
ὅπου γε τοῖς θεοῖς μὲν ἠγορασμένον δραχμῶν ἄγω προβάτιον ἀγαπητὸν δέκα , αὐλητρίδας δὲ καὶ μύρον καὶ ψαλτρίας ταύτας Θάσιον , ἐγχέλεις , τυρόν , μέλι ·
μικροῦ τάλαντον γίγνεται τὸ κατὰ λόγον .
ὡς γὰρ ὑπερβολῆς τινος ἀναλώματος τάλαντον ὠνόμασε .
καὶ ἐν Δυσκόλῳ δέ φησιν οὕτως   ·
ὡς θύουσι δ οἱ τοιχωρύχοι , κοίτας φέροντες σταμνία τ οὐχὶ τῶν θεῶν ἕνεκ , ἀλλ ἑαυτῶν .
ὁ λιβανωτὸς εὐσεβὲς καὶ τὸ πόπανον ·
τοῦτ ἔλαβεν ὁ θεὸς ἐπὶ τὸ πῦρ ἅπαν ἐπιτεθέν .
οἳ δὲ τὴν ὀσφὺν ἄκραν καὶ τὴν χολήν , ὅτι ἔστ ἄβρωτα τοῖς θεοῖς ἐπιθέντες αὐτοὶ τ ἄλλα καταπίνουσι .
φιλόξενος δ ὁ Κυθήριος ἐν τῷ ἐπιγραφομένῳ Δείπνῳ  εἴπερ τούτου καὶ ὁ κωμῳδιοποιὸς Πλάτων ἐν τῷ Φάωνι ἐμνήσθη   καὶ μὴ τοῦ Λευκαδίου Φιλοξένου  τοιαύτην ἐκτίθεται παρασκευὴν δείπνου   ·
εἰς δ ἔφερον διπλόοι παῖδες λιπαρῶπα τράπεζαν ἄμμ , ἑτέραν δ ἕτεροις , ἄλλοι δ ἑτέραν , μέχρι οὗ πλήρωσαν οἶκον .
ταὶ δὲ πρὸς ὑψιλύχνους ἔστιλβον αὐγὰς εὐστέφανοι λεκάναις παροψίσι τ ὀξυβάφων πλήρεις , σύν τε χλιδῶσαι παντοδαποῖσι τέχνας εὑρήμασι πρὸς βιοτάν , ψυχᾶς δελεασματίοισι .
πάρφερον ἐν κανέοις μάζας χιονόχροας , ἄλλοι δ . . . . . . .
ἐπι πρῶτα παρῆλθ οὐ κάκκαβος , ὦ φιλότας , ἀλλ ἀλλοπλατεῖς τὸ μέγιστον πάντ  ἔπαθεν λιπαροντεσ εγχελεατινες ἄριστον γόγγροιτοιωνητεμων πλῆρες θεοτερπές .
ἐπ αὐτῷ δ ἄλλο παρῆλθε τόσον , βατὶς δ ἐνέης ἰσόκυκλος .
μικρὰ δὲ κακκάβι  ἦς ἔχοντα τὸ μὲν γαλεοῦ τι , ναρκίον ἄλλο . . . . . .
παρῆς ἕτερον πίων ἀπὸ τευθιάδα καὶ σηπιοπουλυποδείων . .
ἁπαλοπλοκάμων .
θερμὸς μετὰ ταῦτα παρῆλθεν ἰσοτράπεζος ὅλος μνηστης συνόδων πυρός . . . .
ἔπειτα βαθμοὺς ἀτμίζων ·
ἐπὶ τῷ δ ἐπίπασται τευθίδες , ὦ φίλε , κ ἀξανθισμέναι καρῖδες αἱ κυφαὶ παρῆλθον .
θρυμματίδες δ ἐπὶ ταύταις εὐπέταλοι χλοεραί τε δηφαρυγες , πυριων τε στεγναι βύσται μέγαθος κακὰ κακκάβου γλυκυου ὀξιος ὀμφαλὸς θοίνας καλεῖται παρά γ ἐμὶν καὶ τίν , σαφ οἶδα .
εσταδα ναὶ μὰ θεοὺς ὑπερμέγεθες τέμαχος θύννου μόλεν ὀπτὸν ἐκεῖθεν θερμὸν ὅθεν γλυφις τετμημένον εὐθὺς ἐπ αὐτὰς τὰς ὑπογαστρίδας .
διανεκέως ἐπαμυν εἴπερ ἐμίν τε μέλοι καὶ τίν , μάλα κεν κεχαροίμεθ .
ἀλλ  ὅθεν ἐλλίπομεν , θοίνα παρέης ·
ὅτε παλάξαι δύνατ ἐπικρατέως ἔγωγ ἔτι , κ οὔ κε λέγοι τις πάνθ  ἃ παρῆν ἐτύμως ὔμμιν , παρέπαισε δὲ θερμὸν σπλάγχνον , ἔπειτα δὲ νῆστις δέλφακος οἰκετικᾶς καὶ νῶτος ἐσῆλθε καὶ ὀσφὺς καὶ μινυρίγματα θερμά .
καὶ κεφάλαιον ὅλον διάπτυχες ἑφθὸν ἁπερπευθηνος ἀλεκτοτρόφου πνικτᾶς ἐρίφου παρέθηκε , εἶτα δίεφθ  ἀκροκώλια σχελίδας τε μετ αὐτῶν λευκοφορινοχρόους , ῥύγχη , κεφάλαια πόδας τε χναυμάτιόν τε σεσιλφιωμένον .
ἑφθά τ ἔπειτα κρέ ὀπτά τ ἐρίφων τε καὶ ἀρνῶν , ἅ θ ὑπερωμόκρεως χορδὰ γλυκίστα μιξεριφαρνογενής , ἃν δὴ φιλέοντι θεοί , τοῦτ , ὦ φιλότας , . . .
ἔσθοις κε ·
λαγῷά τ ἔπειτ  ἀλεκτρυόνων τε νεοσσοί .
περδίκων φάσσεων τε χύδαν ἤδη δὲ παρεβάλλετο θερμὰ πολλὰ . . .
καὶ μαλακοπτυχέων ἄρτων .
ὁμοσύζυγα δὲ ξανθόν τ ἐπεισῆλθεν μέλι καὶ γάλα σύμπακτον , τό κε τυρὸν ἅπας τις ἦμεν ἔφασχ  ἁπαλόν , κ ἠγὼν ἐφάμαν .
ὅτε δ ἤδη βρωτύος ἠδὲ ποτᾶτος ἐς κόρον ᾖμεν ἑταῖροι , τῆνα μὲν ἐξαπάειρον δμῶες , ἔπειτα δὲ παῖδες νίπτρ ἔδοσαν κατὰ χειρῶν .
σωκράτης δὲ ὁ Ῥόδιος ἐν τρίτῳ ἐμφυλίου πολέμου   τὸ Κλεοπάτρας ἀναγράφων συμπόσιον τῆς τελευταίας Αἰγύπτου βασιλευσάσης , γημαμένης δ Ἀντωνίῳ τῷ Ῥωμαίων στρατηγῷ φησιν οὕτως ·
ἀπαντήσασα τῷ Ἀντωνίῳ ἡ Κλεοπάτρα ἐν Κιλικίᾳ παρεσκεύασεν αὐτῷ βασιλικὸν συμπόσιον , ἐν ᾧ πάντα χρύσεα καὶ λιθοκόλλητα περιττῶς ἐξειργασμένα ταῖς τέχναις ·
ἦσαν δέ , φησί , καὶ οἱ τοῖχοι ἁλουργέσι καὶ διαχρύσοις ἐμπεπετασμένοι ὕφεσι .
καὶ δώδεκα τρίκλινα διαστρώσασα ἐκάλεσε τὸν Ἀντώνιον μεθ ὧν ἐβούλετο ἡ Κλεοπάτρα .
τοῦ δὲ τῇ πολυτελείᾳ τῆς ὄψεως ἐκπλαγέντος ὑπομειδιάσασα ταῦτ ἔφη πάντα δωρεῖσθαι αὐτῷ καὶ εἰς αὔριον παρεκάλει συνδειπνῆσαι πάλιν ἥκοντα μετὰ τῶν φίλων καὶ τῶν ἡγεμόνων ·
ὅτε καὶ πολλῷ κρεῖττον διακοσμήσασα τὸ συμπόσιον ἐποίησε φανῆναι τὰ πρῶτα μικρά , καὶ πάλιν καὶ ταῦτα ἐδωρήσατο .
τῶν δ ἡγεμόνων ἐφ ᾗ ἕκαστος κατέκειτο κλίνῃ καὶ τὰ κυλικεῖα καθὼς ταῖς στρωμναῖς ἐμεμέριστο , ἑκάστῳ φέρειν ἐπέτρεψε .
καὶ κατὰ τὴν ἄφοδον τοῖς μὲν ἐν ἀξιώμασι φορεῖα σὺν τοῖς κομίζουσι , τοῖς πλείοσι δὲ καταργύροις σκευαῖς κεκοσμημένους ἵππους , πᾶσι δὲ λαμπτηροφόρους παῖδας Αἰθίοπας παρέστησε .
τῇ δὲ τετάρτῃ τῶν ἡμερῶν ταλαντιαίους εἰς ῥόδα μισθοὺς διέδωκε , καὶ κατεστρώθη ἐπὶ πηχυαῖα βάθη τὰ ἐδάφη τῶν ἀνδρώνων ἐμπεπετασμένων δικτύων τοῖς ἕλιξιν .
ἱστορεῖ δὲ καὶ αὐτὸν τὸν Ἀντώνιον ἐν Ἀθήναις μετὰ ταῦτα διατρίψαντα περίοπτον ὑπὲρ τὸ θέατρον κατασκευάσαντα σχεδίαν χλωρᾷ πεπυκασμένην ὕλῃ , ὥσπερ ἐπὶ τῶν Βακχικῶν ἄντρων γίνεται , ταύτης τύμπανα καὶ νεβρίδας καὶ παντοδαπὰ ἄλλ ἀθύρματα Διονυσιακὰ ἐξαρτήσαντα μετὰ τῶν φίλων ἐξ ἑωθινοῦ κατακλινόμενον μεθύσκεσθαι , λειτουργούντων αὐτῷ τῶν ἐξ Ἰταλίας μεταπεμφθέντων ἀκροαμάτων συνηθροισμένων ἐπὶ τὴν θέαν τῶν Πανελλήνων .
μετεβαινε δ ἐνίοτε , φησίν , καὶ ἐπὶ τὴν ἀκρόπολιν ἀπὸ τῶν τεγῶν λαμπάσι δᾳδουχουμένης πάσης τῆς Ἀθηναίων πόλεως .
καὶ ἔκτοτε ἐκέλευσεν ἑαυτὸν Διόνυσον ἀνακηρύττεσθαι κατὰ τὰς πόλεις ἁπάσας .
καὶ Γάιος δὲ ὁ αὐτοκράτωρ ὁ Καλλίκολα προσαγορευθεὶς διὰ τὸ ἐν στρατοπέδῳ γεννηθῆναι οὐ μόνον ὠνομάζετο νέος Διόνυσος , ἀλλὰ καὶ τὴν Διονυσιακὴν πᾶσαν ἐνδύνων στολὴν προῄει καὶ οὕτως ἐσκευασμένος ἐδίκαζεν .
εἰς ταῦτα ἔστιν ἀποβλέποντας τὰ ὑπὲρ ἡμᾶς ἀγαπᾶν τὴν Ἑλληνικὴν πενίαν , λαμβάνοντας πρὸ ὀφθαλμῶν καὶ τὰ παρὰ Θηβαίοις δεῖπνα , περὶ ὧν Κλείταρχος ἐν τῇ πρώτῃ τῶν περὶ Ἀλέξανδρον ἱστοριῶν   , διηγούμενος καὶ ὅτι  ὁ πᾶς αὐτῶν πλοῦτος ηὑρέθη μετὰ τὴν ὑπ Ἀλεξάνδρου τῆς πόλεως κατασκαφὴν ἐν ταλάντοις τετρακοσίοις τεσσαράκοντα , φησὶν ὅτι τε μικρόψυχοι ἦσαν καὶ τὰ περὶ τὴν τροφὴν λίχνοι , παρασκευάζοντες ἐν τοῖς δείπνοις θρῖα καὶ ἑψητοὺς καὶ ἀφύας καὶ ἐγκρασιχόλους καὶ ἀλλᾶντας καὶ σχελίδας καὶ ἔτνος ·
οἷσι Μαρδόνιον εἱστίασε μετὰ τῶν ἄλλων πεντήκοντα Περσῶν Ἀτταγῖνος ὁ Φρύνωνος , ὅν φησιν Ἡρόδοτος ἐν τῇ ἐνάτῃ   μεγάλως παρεσκευάσθαι .
ἡγοῦμαι δ ὅτι οὐκ ἂν περιεγένοντο οὐ δ ἂν ἐδέησε τοῖς Ἕλλησι περὶ Πλαταιὰς παρατάττεσθαι ἀπολωλόσιν ἤδη ὑπὸ τῶν τοιούτων τροφῶν .
ἀρκαδικὸν δὲ δεῖπνον διαγράφων ὁ Μιλήσιος Ἑκαταῖος ἐν τῇ τρίτῃ τῶν Γενεαλογιῶν   μάζας φησὶν εἶναι καὶ ὕεα κρέα .
ἁρμόδιος δὲ ὁ Λεπρεάτης ἐν τῷ περὶ τῶν κατὰ Φιγάλειαν Νομίμων    ὁ κατασταθείς , φησί , παρὰ Φιγαλεῦσι σίταρχος ἔφερε τῆς ἡμέρας οἴνου τρεῖς χόας καὶ ἀλφίτων μέδιμνον καὶ τυροῦ πεντάμνουν καὶ τ ἄλλα τὰ πρὸς τὴν ἄρτυσιν τῶν ἱερείων ἁρμόττοντα .
ἡ δὲ πόλις παρεῖχεν ἑκατέρῳ τῶν χορῶν τρία πρόβατα καὶ μάγειρον ὑδριαφόρον τε καὶ τραπέζας καὶ βάθρα πρὸς τὴν καθέδραν καὶ τὴν τοιαύτην ἅπασαν παρασκευήν , τὴν δὲ τῶν περὶ τὸν μάγειρον σκευῶν ὁ χορηγός .
τὸ δὲ δεῖπνον ἦν τοιοῦτο ·
τυρὸς καὶ φυστὴ μᾶζα νόμου χάριν ἐπὶ χαλκῶν κανῶν τῶν παρά τισι καλουμένων μαζονόμων , ἀπὸ τῆς χρείας εἰληφότων τὴν ἐπωνυμίαν ·
ὁμοῦ δὲ τῇ μάζῃ καὶ τῷ τυρῷ σπλάγχνον καὶ ἅλες προσφαγεῖν .
καθαγισάντων δὲ ταῦτα ἐν κεραμέᾳ κοτταβίδι πιεῖν ἑκάστῳ μικρόν , καὶ ὁ προσφέρων ἂν εἶπεν  εὐδειπνίας  .
εἶτα δ εἰς τὸ κοινὸν ζωμὸς καὶ περίκομμα , πρόσχερα δὲ ἑκάστῳ δύο κρέα .